DA Den Europæiske Unions Tidende C 191/24

Offentliggørelse af en ansøgning jf. artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 191/12

Denne offentliggørelse giver ret til at gøre indsigelse jf. artikel 7 i Rådets forordning (EF) nr. 510/2006 (1). Indsigelser skal være Kommissionen i hænde senest seks måneder efter datoen for denne offentliggørelse.

ENHEDSDOKUMENT

RÅDETS FORORDNING (EF) Nr. 510/2006

»ΚΟΥΦΕΤΑ ΑΜΥΓΔΑΛΟΥ ΓΕΡΟΣΚΗΠΟΥ« (KOUFETA AMYGDALOU GEROSKIPOU)

EF-Nr.: CY-PGI-0005-0800-02.03.2010

BGB ( X ) BOB ( )

1. Betegnelse:

»Κουφέτα Αμυγδάλου Γεροσκήπου« (Koufeta Amygdalou Geroskipou)

2. Medlemsstat eller tredjeland:

Cypern

3. Beskrivelse af landbrugsproduktet eller fødevaren:

3.1. Type produkt:

Kategori 2.4. Brød, wienerbrød, kager, kiks og andet bagværk samt konfekturevarer

3.2. Beskrivelse af det produkt, som betegnelsen i punkt 1) anvendes på:

Koufeta Amygdalou Geroskipou er sukkerovertrukne ristede mandler.

Det endelige produkt har følgende hovedkendetegn:

Fysiske kendetegn Form: oval/mandelformet Farve: hvid

Kemiske kendetegn Vandindhold: 2-4 %

Organoleptiske kendetegn Overflade/tekstur: yderlaget af sukkersirup har en karakteristisk ru overflade, der, når mandlen tygges, er forholdsvis blødere end lignende produkter og efterlader en behagelig fornemmelse (det smelter let i munden). Sukkerlagets tykkelse varierer mellem 2 og 4 mm. Smag: sødhed fra sukkeret og en karakteristisk smag af ristede mandler.

3.3. Råvarer (kun for forarbejdede produkter):

Følgende anvendes til at fremstille Koufeta Amygdalou Geroskipou: a) mandler og b) grynet rørsukker.

3.4. Foder (kun for produkter af animalsk oprindelse):

Ikke relevant

3.5. Specifikke produktionstrin, der skal finde sted i det afgrænsede geografiske område:

Produktion og emballering af Koufeta Amygdalou Geroskipou skal finde sted i det afgrænsede geografiske område (kommunen Geroskipou) (både sukker og mandler kan komme fra områder uden for det afgrænsede geografiske område).

3.6. Specifikke bestemmelser om opskæring, rivning, emballering osv.:

Koufeta Amygdalou Geroskipou må ikke emballeres ved temperaturer på over 45 °C, fordi kondensering medfører fugt i poserne. Så snart temperaturen er faldet til under 45 °C, kan emballeringsprocessen, som finder sted ved omgivende temperatur, påbegyndes. Hvis Koufeta ikke emballeres på dette tidspunkt, går for megen fugtighed tabt, og Koufeta vil ikke være så bløde, når de skal tygges (dvs. deres specifikke organoleptiske egenskaber vil blive forandret). Tidspunktet for emballering af Koufeta Amygdalou Geroskipou spiller derfor en afgørende rolle, da bevarelse af mandlernes endelige organoleptiske egenskaber afhænger heraf. Det er derfor meget vigtigt, at Koufeta Amygdalou Geroskipou emballeres inden for det afgrænsede geografiske område. Det garanterer også produktets ægthed og sporbarhed.

3.7. Specifikke mærkningsbestemmelser:

I mærkningen af Koufeta Amygdalou Geroskipou indgår en holdbarhedsdato, som er en måned efter fremstillingsdatoen.

4. Præcis afgrænsning af det geografiske område:

Den administrative grænse for kommunen Geroskipou

5. Tilknytning til det geografiske område:

5.1. Det geografiske områdes specifikke karakter:

Koufeta Amygdalou Geroskipou fremstilles efter en traditionel familieopskrift, og til dato har alle personer, der har deltaget i fremstillingen i kommunen Geroskipou, været efterkommere af Sophocles Athanasios, der begyndte at fremstille disse mandler i Geroskipou i 1895. Mandlerne er blevet fremstillet på samme måde i over 100 år i det samme geografiske område (kommunen Geroskipou) af efterkommere af Sophocles Athanasios. Den fagkundskab og viden, der er nødvendig for at fremstille Koufeta Amygdalou Geroskipou, har derfor eksisteret i det afgrænsede geografiske område siden 1895 og er blevet overleveret til vore dage. Undervisning i, hvordan man fremstiller Koufeta Amygdalou Geroskipou, blev videregivet og videregives fortsat af erfarne producenter til den unge generation, så viden og kunnen overdrages fra generation til generation.

Bogen »Geroskipou — Gammelt og nyt« (Aristidou og Vakis, 1992) indeholder en henvisning til tilberedningen af sukkerovertrukne mandler i Geroskipou efter 1930, som især sælges på festivaler. Der er også en henvisning til produktet i bogen »Geroskipou — En historisk og folkloristisk undersøgelse« (Hatzikyriakos, 2000), som nævner, at sukkerovertrukne mandler fremstilles ved brug af sirup, sukker og mandler, der tilberedes i en lille gryde. En vigtig begivenhed for Koufeta Amygdalou Geroskipou var tildelingen af en pris på en særlig messe, der blev afholdt i Stroumbi i 1937.

Koufeta Amygdalou Geroskipou nævnes også i kommunen Geroskipous bog »Geroskipou fra Antikken til vore dage« (2008). I månedsbrevet »O Tahidromos tis Paphou« (august 2010) var der et interview med en veteranproducent, der fortsat fremstiller Koufeta i dag, og det nævnes, at mandlerne er et af Geroskipous gamle traditionelle produkter.

5.2. Produktets specifikke karakter:

Den specifikke karakter af Koufeta Amygdalou Geroskipou er dobbelt:

a) produktets anseelse skyldes den traditionelle produktionsmetode, som producenterne i kommunen Geroskipou har benyttet fra slutningen af det 19. århundrede til i dag, og

b) visse specifikke organoleptiske egenskaber, som adskiller produktet fra lignende produkter, herunder navnlig den karakteristiske ru overflade og tekstur, som skabes af sukkersirup, som, når den tygges, er blødere end lignende produkter og let smelter i munden og efterlader en behagelig fornemmelse. Koufeta Amygdalou Geroskipou har også den karakteristiske sødhed, som sukkeret giver. Den ru overflade, teksturen og sødheden er enestående kendetegn for produktet og findes ikke på andre sukkerovertrukne mandler. Koufeta Amygdalou Geroskipou fremstilles endvidere uden brug af voks for at beskytte eller isolere mandlen (en fremgangsmåde, der benyttes ved fremstillingen af andre sukkerovertrukne mandler, for at mandlen kan bevare sit olieindhold). Processen omfatter heller ikke andre råvarer end mandler og sukker, og der benyttes heller ikke en supplerende proces til at polere de sukkerovertrukne mandler (overtrække dem med voks eller polere dem mekanisk som en fortsættelse af fremstillingen i den sukkermandelmaskine, der benyttes), således som det er tilfældet for andre sukkerovertrukne mandler. Mandlernes porer forbliver derfor åbne, hvad der gør overfladen ru i forhold til andre sukkerovertrukne mandler. Koufeta Amygdalou Geroskipou forbliver derfor under deres hyldetid blødere og sødere end andre sukkerovertrukne mandler, da der ikke anvendes andre råvarer, mens der for andre sukkerovertrukne mandler tilsættes andre råvarer for at modvirke produktets sødhed.

5.3. Årsagssammenhæng mellem det geografiske område og produktets kvalitet eller egenskaber (for PDO) eller en specifik kvalitet, anseelse eller andre egenskaber ved produktet (for BGB):

Koufeta Amygdalou Geroskipou er velkendte på hele Cypern. Som oplyst ovenfor er Koufeta Amygdalou Geroskipou blevet fremstillet i Geroskipou i en lang årrække, og den med fremstillingen forbundne viden er blevet overdraget fra generation til generation til vore dage. Den enestående karakter af Koufeta Amygdalou Geroskipou og deres specifikke egenskaber skyldes viden og kunnen hos producenterne i Geroskipou, navnlig med hensyn til produktionsmetoden. Den særlige tekstur, der er karakteristisk for Koufeta Amygdalou Geroskipou, skyldes navnlig den måde, som produktet tilberedes på, og navnlig varigheden af den proces, hvor de ristede mandler overtrækkes med sukker, den rytmiske bevægelse af sukkermandelmaskinen og den opskrift, der benyttes. Det vigtigste element af fremstillingsprocessen, der udgør den fundamentale knowhow, er, at producenten hele tiden skal stå ved siden af maskinen (sukkermandelmaskinen) for at overvåge hele overtrækningsprocessen, så han straks kan gribe ind for at justere tykkelse, mængde af sirup og temperatur, hvis det skulle blive nødvendigt. Kombinationen af den tid, det tager for at overtrække de ristede mandler med sukkersirup, og den rytmiske bevægelse af sukkermandelmaskinen er også meget vigtig. Hvis mandlerne overtrækkes tidligere end planlagt, og/eller hvis den rytmiske bevægelse af sukkermandelmaskinen ikke er helt rigtig, vil de sukkerovertrukne mandler klæbe til hinanden. Hvis mandlerne overtrækkes senere end planlagt, og/eller hvis den rytmiske bevægelse af sukkermandelmaskinen ikke er helt rigtig, vil sukkermandlerne tørre ud, og den korrekte mængde sukker vil ikke blive opsuget. Alle disse elementer indgår i de lokale producenters traditioner, autentiske lokale produktionsmetoder og den lokale viden og kunnen. Den i varespecifikationen beskrevne opskrifts succes skyldes også, at der kun anvendes to råvarer, nemlig sukker og mandler, og intet andet (i modsætning til fremstillingen af andre sukkermandler, hvor der anvendes andre råvarer).

Henvisning til offentliggørelsen af varespecifikationen:

(artikel 5, stk. 7, i forordning (EF) nr. 510/2006):

http://www.moa.gov.cy/moa/da/da.nsf/All/BAB8773EB6D4C5BD422576CD00354E95/$file/EvnoikiApofasiYpourgou4406Jan10.pdf?OpenElement

(1) EUT L 93 af 31.3.2006, s. 12.